A faanyagokra vonatkozó indonéziai jogszerűség-igazolási rendszer pozitív közös értékelését követően Indonézia lett az első ország, amely 2016. november 15. óta FLEGT engedélyezési rendszert működtet. A FLEGT-rendelet 10. cikkének (1) és (3) bekezdésével összhangban a FLEGT engedélyezési rendszer indonéziai működtetésének megkezdésére vonatkozó döntés a FLEGT-rendelet I. és III. mellékletének – egy bizottsági végrehajtási rendelet elfogadásával történő – módosítását vonta maga után annak érdekében, hogy az I. mellékletben található, „A partnerországok és az általuk kijelölt engedélyező hatóságok” című jegyzékbe bekerüljön az Indonéz Köztársaság és annak engedélyinformációs egysége, a „Fatermékek, amelyek tekintetében a FLEGT engedélyezési rendszer kizárólag a megjelölt partnerország vonatkozásában alkalmazandó” című III. mellékletbe pedig bekerüljön a FLEGT engedélyezési rendszer hatálya alá tartozó termékek jegyzéke. Ez az uniós fa- és fatermékpiaci rendelet hatálya alá tartozó termékek többségére, valamint az Indonézia–EU önkéntes partnerségi megállapodás I. melléklete szerinti bútorokra, tűzifára, fa szerszámokra, fa csomagolóanyagokra, ács- és épületasztalos-ipari termékekre, papíripari rostanyagokra, papírra és papírtermékekre, konyhai és asztali cikkekre és további termékekre vonatkozik. Két terméktípus nem tartozik a FLEGT engedélyezési rendszer hatálya alá Indonézia vonatkozásában: 1) a rotangnádból vagy bambusznádból készült termékek, valamint 2) a fától eltérő vagy újrafeldolgozott anyagból származó papír. Ezenfelül megjegyzendő, hogy számos termék (például a hasáb) – bár elvileg a FLEGT engedélyezési rendszer hatálya alá tartozik – az indonéziai jogszabályok értelmében kiviteli tilalom hatálya alá tartozik, és az önkéntes partnerségi megállapodás 4. cikkével összhangban azokra nem vonatkozhat FLEGT-engedély, és ennélfogva nem hozhatók be az EU-ba.

Az illegális fakitermelés nagy nemzetközi jelentőséggel bíró, általános probléma. Pusztító hatást gyakorol a világ legértékesebb, még meglévő erdőire, valamint a bennük lakó és az erdő által biztosított erőforrásokra támaszkodó emberekre. Hozzájárul a trópusi esőerdők irtásához és az erdőpusztuláshoz, amely az emberi tevékenységből származó teljes szén-dioxid-kibocsátás 7–14 %-áért felelhet ; veszélyezteti a biológiai sokféleséget és gátolja a fenntartható erdőgazdálkodást, a szegénység elleni küzdelmet, a fenntartható és inkluzív gazdasági növekedést és a fenntartható fejlődést, beleértve az alkalmazandó jogszabályoknak megfelelően eljáró piaci szereplők gazdasági életképességét is.

A tagállami jelentéstétel megkönnyítése érdekében a Bizottság a 8. cikk (2) bekezdésével összhangban megállapította a jelentés formátumát. Erről a FLEGT szakértői csoport keretei között állapodott meg a tagállamokkal. A FLEGT engedélyezési rendszer monitoringjának megkönnyítése érdekében a formátum nemcsak a 8. cikk (1) bekezdésében előírt adatokat, hanem a tagállamok FLEGT-rendelet szerinti legfontosabb kötelezettségeire vonatkozó alapvető információkat (például kijelölt illetékes hatóság(ok), szankciók), valamint a FLEGT engedélyezési rendszer végrehajtásának gyakorlati szempontjaira vonatkozó információkat is tartalmazza.

Az Európai Unió (EU) 2005-ben elfogadta az Európai Közösségbe irányuló faanyag-behozatal FLEGT engedélyezési rendszerének létrehozásáról szóló, 2005. december 20-i 2173/2005/EK rendeletet (a továbbiakban: FLEGT-rendelet) az erdészeti jogszabályok végrehajtására, az erdészeti irányításra és az erdészeti termékek kereskedelmére (FLEGT) vonatkozó, 2003. évi uniós cselekvési terv keretében. A Bizottság 2008-ban a FLEGT-rendelet végrehajtására vonatkozó részletes rendelkezések megállapításáról szóló 1024/2008/EK végrehajtási rendeletet is elfogadta.

Egyes tagállamok minden engedélyt külön-külön jelentettek be, és kiemelték azokat az engedélyeket, amelyek több, a Harmonizált Rendszer (HR) szerinti kódot tartalmaztak. Más tagállamok HR-kódonként tettek jelentést, és egyesítették a különböző engedélyeken feltüntetett mennyiségeket. Mivel az utóbbi megközelítés egyes engedélyek kettős beszámítását eredményezi, a Bizottság felvette a kapcsolatot a tagállamokkal annak érdekében, hogy erősítsék meg a 2016-ban kapott engedélyek teljes számát; minden érintett tagállam választ adott a teljes szám megerősítése érdekében.

7 tagállam a vámhatóságot jelölte ki a FLEGT-engedélyezés tekintetében illetékes hatóságként vagy az illetékes hatóság részeként. 21 tagállamban a vámhatóság és az illetékes hatóság külön hatóság. Ezekben a tagállamokban fontos, hogy legyenek érvényben annak biztosítására szolgáló rendelkezések, hogy a hatóságok hatékonyan együttműködhessenek a FLEGT-engedélyek feldolgozása terén, és az illetékes hatóság a releváns feladatokat a vámhatóságokra ruházhassa és megszerezhesse az annak ellenőrzéséhez szükséges információkat, hogy a FLEGT-engedély megfelel-e egy-egy adott szállítmánynak. A feladatok átruházását 1 tagállam (Belgium) kivételével mindezekben a tagállamokban létrehozták. Mindazonáltal egyes tagállamok arról számoltak be, hogy a különböző ügynökségek közötti együttműködést tovább lehetne javítani.

Ez a 8. cikk (3) bekezdésével összhangban készített éves összegző jelentés a tagállamok által a 2016-ra vonatkozó – a 2016. november 15. és december 31. közötti időszakra kiterjedő – éves jelentésükben közölt információkon alapulnak. 15 tagállam a határidőig, míg 13 tagállam a határidő után nyújtotta be a jelentését.

A FLEGT-rendelet 8. cikkével összhangban a tagállamoknak minden év április 30-ig a megelőző naptári évre vonatkozó éves jelentést kell benyújtaniuk a FLEGT engedélyezési rendszer végrehajtásáról. A tagállamok által benyújtott éves jelentések a FLEGT-rendelet végrehajtásának Bizottság általi nyomon követésére szolgáló fontos mechanizmust biztosítanak. A tagállamok közötti és más érdekelt felekkel folytatott információmegosztás alapját is e jelentések képezik, és támogatják a fejlemények, a trendek, a hiányosságok vagy a kihívások, valamint a lehetséges megoldások meghatározását.

A FLEGT engedélyezési rendszer EU-n belüli működtetésének támogatása érdekében a Bizottság a FLEGT-engedélyek tagállamok általi elektronikus kezelésére szolgáló informatikai rendszert fejlesztett ki, a FLEGIT/TRACES rendszert, amely a FLEGT-engedélyek központi adattárának szerepét is betölti. A Bizottság ezenkívül 2014-ben közzétette a Vámügyi és FLEGT végrehajtási iránymutatás című közleményt, hogy támogassa a vámhatóságokat a FLEGT-rendelet szerinti feladataik hatékony végrehajtásában. Kialakításra került továbbá a FLEGT-engedélyekkel foglalkozó információs pont ( www.flegtlicence.org ) annak érdekében, hogy releváns információkkal szolgáljon a gazdasági szereplők és a FLEGT tekintetében illetékes hatóságok számára a FLEGT engedélyezési rendszer végrehajtásáról. Végezetül a Bizottság az 1024/2008/EK végrehajtási rendelet 3. cikkének (2) bekezdésével összhangban eljuttatta a tagállamoknak az Indonézia által kijelölt engedélyező hatóságok nevét és más releváns adatait, az egyes engedélyező hatóságok bélyegzőjének és aláírásának hitelesített mintáit, valamint az Indonézia által használt FLEGT-engedély sablonjának mintapéldányait.

Importált mennyiségek

A tagállamok jelentése szerint a jelentéstételi időszakban több mint 13 600 tonna, FLEGT-engedéllyel rendelkező faanyag behozatalára került sor. Az importált fő termékkategóriák többek között a következők voltak: bútorok (HR 9403), papírtermékek (HR 4802), ács- és épületasztalos-ipari termékek (HR 4418), rétegelt lemez és hasonló termékek (HR 4412) és „összefüggő (folytatólagos) összeillesztésre előkészített” faáru (HR 4409) (2. ábra). E termékek esetében a legjelentősebb importőr tagállamokat a 3. ábra mutatja be.

2. ábra: Indonéziából az EU-ba 2016-ban FLEGT-engedéllyel behozott termékek, bejelentett tömeg (kg), HR-kód szerint (a HR-kódok teljes leírását lásd az A. mellékletben).

Egyes tagállamok a FLEGT-engedélyekben feltüntetett mennyiségek alapján, míg más tagállamok a vám-árunyilatkozatokon feltüntetett mennyiségek alapján tettek jelentést . Mivel különféle okok miatt előfordulhatnak eltérések a FLEGT-engedélyben bejelentett mennyiségek és a vám-árunyilatkozatokon feltüntetett mennyiségek között, a két eltérő megközelítésből fakadóan az adatok nem mindig összehasonlíthatóak. Az előbbi megközelítés szerint a 2016 végén jóváhagyott engedélyeket a 2016. évi összes behozatalba számítják be („év végi kereskedelem”) abban az esetben is, ha a szállítmányt csak 2017-ben vámkezelték, míg az utóbbi megközelítés szerint a kapcsolódó mennyiségeket 2017-re számítanák be. A FLEGT-rendelet 8. cikkének (1) bekezdése kimondja, hogy a tagállamoknak jelentést kell tenniük a behozott fatermékek mennyiségéről; a jelentésekben szereplő eltérések a jelek szerint a rendelet és a jelentéstételi sablon különböző értelmezéséből fakadnak.

A FLEGT-engedély hatályán kívül eső szállítmányok esetei

2016-ban az Indonéziából származó összes releváns szállítmány érvényes FLEGT-engedély hatálya alá tartozott, és egyik tagállam sem alkalmazta a FLEGT-rendelet 6. cikkének (1) bekezdését, azaz nem írtak elő szankciókat, illetve nem jártak el a hatályos nemzeti jogszabályok szerinti egyéb intézkedés szerint.

4.3A szállítmányok további ellenőrzése

A FLEGT-rendelet 5. cikkének (4) bekezdése szerint az illetékes hatóságok kockázatalapú megközelítést alkalmazva határoznak arról, hogy szükség van-e a szállítmányok további ellenőrzésére. 17 tagállamban vannak érvényben arra vonatkozó rendelkezések, hogy mely hivatalnak kell a FLEGT-engedéllyel rendelkező szállítmányok további ellenőrzését szükség esetén elvégeznie (B. melléklet, 1. táblázat). A tagállamok arról számoltak be, hogy több kockázati szempontot alkalmaztak annak megállapításához, hogy egy-egy szállítmány esetében szükséges-e további ellenőrzés, többek között olyan esetekben, amikor a FLEGT-engedély szerinti információk és más dokumentumok szerinti információk, például számlák, fuvarlevelek és a vámkezelési információk nem egyeztek (B. melléklet, 1. táblázat).

12 tagállam léptetett életbe a faanyag-azonosításhoz biztosított szakértői segítségnyújtásra vonatkozó rendelkezéseket, és további 3 tagállam számolt be rendelkezések előkészítéséről; 10 tagállamnak nincs érvényben ilyen rendelkezése, és 3 tagállam nem szolgáltatott információt.

Ami a jelentések szerint az EU-ba 2016-ban FLEGT-engedéllyel behozott 591 szállítmányt illeti, a FLEGT-szállítmányok fizikai ellenőrzését 3 tagállam végezte el: Ciprus (3 ellenőrzés), Olaszország (8 ellenőrzés) és az Egyesült Királyság (1 ellenőrzés). A fennmaradó tagállamok közül 23 megerősítette, hogy nem végzett fizikai ellenőrzést, míg 2 tagállam (Románia, Szlovénia) nem pontosította, hogy végzett-e fizikai ellenőrzést.

4.4A FLEGT-engedélyek feldolgozásának díjai

A tagállamok a FLEGT-rendelet 5. cikkének (6) bekezdése szerint díjat számíthatnak fel a FLEGT-engedélyek feldolgozására: 5 tagállam számolt be díj felszámításáról – a díjak 11 EUR-tól 390 EUR-ig terjedtek –, míg 23 tagállam számolt be arról, hogy jelenleg nem számít fel díjat (B. melléklet, 2. táblázat).

4.5Szankciók

A FLEGT-rendelet 5. cikkének 8. bekezdésével összhangban „minden egyes tagállam megállapítja az e rendelet rendelkezéseinek megszegése esetén alkalmazandó szankciókat. Az ilyen szankcióknak hatékonynak, arányosnak és visszatartó erejűnek kell lenniük.” Egyik tagállam sem számolt be arról, hogy 2016-ban a FLEGT-rendelet megsértésével kapcsolatos szankciót írt volna elő.